En ung mand er blevet fløjet med lægehelikopter til Aalborg Universitetshospital, efter han i en soloulykke kørte ind i træ på Bjørndrupvej ved Tødsø nord for Nykøbing. Det oplyser Midt- og Vestjyllands Politi. Ulykken skete kort efter middagstid nytårsaftensdag, og manden er i følge politiet ikke i livsfare. - Meldingerne går på, at han er ved bevidsthed, så der er formentlig ikke tale om noget livstruende, siger vagtchef Anders Olesen. - Mere ved vi ikke på nuværende tidspunkt, lyder det. Politiet skal nu have afhørt manden for at klarlægge årsagen til ulykken.

Opsummering:
En ung mand er torsdag kørt galt i en soloulykke nord for Nykøbing. Manden er efter ulykken ved bevidsthed.